62022CC0133
KONKLUŻJONIJIET TAL‑AVUKAT ĠENERALI
PIKAMÄE
ippreżentati fid‑9 ta’ Marzu 2023 (
1
)
Kawża C‑133/22
LACD GmbH
vs
BB Sport GmbH & Co. KG
(talba għal deċiżjoni preliminari mressqa mill-Bundesgerichtshof (il‑Qorti Federali tal‑Ġustizzja, il‑Ġermanja))
“Rinviju għal deċiżjoni preliminari – Protezzjoni tal-konsumaturi – Direttiva 2011/83/UE – Punt 14 tal-Artikolu 2 – Direttiva (UE) 2019/771 – Punt 12 tal-Artikolu 2 – Kuntratt mill-bogħod bejn konsumatur u kummerċjant – Garanzija kummerċjali li tirrigwarda elementi jew rekwiżiti mhux relatati mal-konformità tal-prodott – Impenn tal-produttur li jieħu lura u jirrimborsa merkanzija, b’mod indefinit, unikament minħabba n-nuqqas ta’ sodisfazzjon tax-xerrej”
1.
“Issodisfatt jew irrimborsat!” Minkejja li dan l-argument pubbliċitarju li jolqot l-għajn jikkorrispondi għal teknika promozzjonali ferm magħrufa u mifruxa, din il-kawża tqajjem il-punt dwar jekk jistax ikun is-suġġett ta’ garanzija kummerċjali fis-sens tal-punt 14 tal-Artikolu 2 tad-Direttiva 2011/83/UE (
2
) u tal-punt 12 tal-Artikolu 2 tad-Direttiva (UE) 2019/771 (
3
).
Il‑kuntest ġuridiku
Id‑dritt tal‑Unjoni
2.
Fil-kuntest ta’ din il-kawża huma rilevanti l-punt 14 tal-Artikolu 2 tad-Direttiva 2011/83 u l-punt 12 tal-Artikolu 2 tad-Direttiva 2019/771.
Id‑dritt Ġermaniż
3.
B’konformità mal-Artikolu 443(1) tal-Bürgerliches Gesetzbuch (il-Kodiċi Ċivili, iktar ’il quddiem il-“BGB”), il-garanzija hija stabbilita f’każ ta’ impenn speċifiku tal-bejjiegħ, tal-produttur jew ta’ terz ieħor, f’dikjarazzjoni jew f’reklamar rilevanti disponibbli meħud fil-mument tal-konklużjoni tal-kuntratt ta’ bejgħ jew qablu, flimkien mal-obbligi legali tiegħu li jirrigwardaw il-garanzija ta’ konformità, għar-rimbors tal-prezz tax-xiri, tas-sostituzzjoni jew tat-tiswija tal-oġġett jew tal-provvista ta’ kwalunkwe servizz ieħor relatat mal-oġġett jekk dan tal-aħħar ma jissodisfax l-ispeċifikazzjonijiet jew kwalunkwe element ieħor mhux relatat mal-konformità stipulat fid-dikjarazzjoni tal-garanzija jew fir-reklamar rilevanti disponibbli.
4.
L-Artikolu 479(1) tal-BGB jipprevedi li dikjarazzjoni ta’ garanzija, fis-sens tal-Artikolu 443 ta’ dan il-kodiċi, hija fformulata fi kliem sempliċi u li jinftiehem b’mod faċli u jelenka l-elementi li din id-dikjarazzjoni għandha tinkludi.
Il‑fatti li wasslu għall‑kawża, il‑proċedura fil‑kawża prinċipali u d‑domandi preliminari
5.
Minbarra attività ta’ bejgħ imwettqa fil-ħanut online tagħha stess, LACD GmBH tqassam, bl-intervent ta’ bejjiegħa bl-imnut u ta’ negozjanti online, oġġetti sportivi u tal-eżerċizzju fiżiku, immanifatturati minnha stess, taħt it-trade mark “LACD”. Hija waħħlet tikketti mat-T‑shirts tagħha bit-test li ġej:
“Garanzija LACD
Kull prodott LACD huwa akkumpanjat mill-garanzija tagħna stess għall-ħajja. Jekk ma intomx kompletament issodisfatti minn xi wieħed prodott tagħna, jekk jogħġobkom irritornawh lid-depożitarju li xtrajtuh mingħandu. Tistgħu wkoll tibagħtuh direttament lil LACD, iżda tinsewx tindikaw fejn u meta xtrajtuh”.
6.
F’Awwissu 2018, BB Sport GmBH, li tbigħ ukoll, fil-ħanut online tagħha, oġġetti sportivi u tal-eżerċizzju fiżiku, xtrat bl-intervent ta’ klijent “misterjuż”, mingħand l-impriża Outdoor-Works preżenti fil-pjattaforma ta’ kummerċ online Amazon Marketplace, żewġ T-shirts tal-marka LACD li fuqhom kienu mwaħħlin it-tikketti li jirrigwardaw id-dikjarazzjoni msemmija fil-punt preċedenti.
7.
Peress li qieset li l-informazzjoni li tinsab fuq dawn it-tikketti ma kinitx tissodisfa r-rekwiżiti legali applikabbli għal dikjarazzjoni ta’ garanzija, fis-sens tal-Artikoli 443 u 479 tal-BGB, BB Sport ippreżentat rikors quddiem il-Landgericht München I (il-Qorti Reġjonali ta’ München I, il-Ġermanja), previst fid-dritt tal-kompetizzjoni, intiż sabiex LACD tiġi kkundannata twaqqaf it-twaħħil ta’ tali tikketti fuq il-prodotti tal-ilbies tagħha. Peress li din il-qorti ċaħdet ir-rikors tagħha, BB Sport ippreżentat appell quddiem l-Oberlandesgericht München (il-Qorti Reġjonali Superjuri ta’ München, il-Ġermanja), li laqgħetu.
8.
Imbagħad LACD appellat għal “Reviżjoni” quddiem il-qorti tar-rinviju, li tikkunsidra li l-eżitu tat-tilwima jiddependi fuq l-interpretazzjoni tal-punt 14 tal-Artikolu 2 tad-Direttiva 2011/83 u tal-punt 12 tal-Artikolu 2 tad-Direttiva 2019/771.
9.
Din il-qorti tirrileva li r-rikors ta’ BB Sport jista’ jirnexxi biss jekk l-aġir allegat ta’ LACD jiġi kklassifikat bħala “att kummerċjali inġust”. Madankollu, il-konstatazzjoni ta’ ksur, minn LACD, tal-obbligi ta’ informazzjoni previsti fl-Artikolu 479(1) tal-BDB, u minħabba f’hekk, tal-eżistenza ta’ tali att, tippreżupponi, skont l-imsemmija qorti, li l-impenn li tieħu lura l-prodott tal-ilbies f’każ ta’ nuqqas ta’ sodisfazzjon tal-konsumatur, kontenut fid-dikjarazzjoni ta’ LACD, jikkostitwixxi “garanzija”, fis-sens tal-Artikolu 443(1) tal-BGB –dispożizzjoni li trasponiet fid-dritt Ġermaniż l-Artikolu 1(2)(e), u l-Artikolu 6(1) tad-Direttiva 1999/44/KE (
4
), u li, sa mill‑1 ta’ Jannar 2022, għandu l-bażi tiegħu fil-punt 12 tal-Artikolu 2 tad-Direttiva 2019/771.
10.
Il-qorti tar-rinviju tqis li anki jekk is-“sodisfazzjon tal-konsumatur fir-rigward tal-prodott mixtri” ma jaqax taħt l-“ispeċifikazzjonijiet tal-oġġett mibjugħ”, huwa jista’, madankollu, jikkostitwixxi “element ieħor mhux relatat mal-konformità”, fis-sens tal-Artikolu 443(1) tal-BGB. Hija tippreċiża li dan il-kriterju żdied ma’ din id-dispożizzjoni tal-BGB fit‑13 ta’ Ġunju 2014, sabiex jittrasponi l-kunċett ta’ “garanzija kummerċjali” li tinsab fil-punt 14 tal-Artikolu 2 tad-Direttiva 2011/83 u li għalhekk, l-imsemmija dispożizzjoni tad-dritt nazzjonali kellha tkun is-suġġett ta’ interpretazzjoni konformi ma’ dan l-artikolu.
11.
Huwa f’dawn iċ-ċirkustanzi li l-Bundesgerichtshof (il-Qorti Federali tal-Ġustizzja, il-Ġermanja), iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)
Ikun hemm rekwiżit eventwali ieħor mhux marbut mal-konformità, fis-sens tal-punt 14 tal-Artikolu 2 tad-[Direttiva 2011/83] jew fis-sens tal-punt 12 tal-Artikolu 2 tad-[Direttiva 2019/771] meta l-obbligu tal-garanti jkun marbut ma’ ċirkustanzi inerenti fil-persuna tal-konsumatur, b’mod partikolari mal-attitudni suġġettiva li huwa għandu fir-rigward tal-oġġett li jkun inbiegħ lilu (f’dan il-każ, is-sodisfazzjon li huwa jħoss fir-rigward ta’ dan l-oġġett u li jitħalla fid-diskrezzjoni tiegħu), mingħajr ma jkun neċessarju li dawn iċ-ċirkustanzi personali jkunu marbuta mal-istat jew mal-karatteristiċi tal-oġġett mibjugħ?
2)
Fil-każ li l-ewwel domanda tingħata risposta fl-affermattiv:
L-assenza ta’ rekwiżiti bbażati fuq ċirkustanzi inerenti fil-persuna tal-konsumatur (f’dan il-każ, is-sodisfazzjon li huwa jħoss fir-rigward tal-oġġetti akkwistati) għandha tiġi stabbilita abbażi ta’ ċirkustanzi oġġettivi?”
Il‑proċedura quddiem il‑Qorti tal‑Ġustizzja
12.
Ir-rikorrenti u l-konvenuta fil-kawża fil-prinċipali kif ukoll il-Kummissjoni Ewropea ppreżentaw osservazzjonijiet bil-miktub.
Fuq id‑determinazzjoni tal‑kuntest ġuridiku rilevanti
13.
L-eżami tat-talba għal deċiżjoni preliminari jqajjem kwistjoni preliminari dwar id-determinazzjoni tal-kuntest ġuridiku rilevanti. Filwaqt li l-qorti tar-rinviju titlob lill-Qorti tal-Ġustizzja tinterpreta ċerti dispożizzjonijiet tad-Direttivi 2011/83 u 2019/771, ir-rikorrenti fil-kawża prinċipali ssostni li l-ewwel domanda preliminari hija “inammissibbli” sa fejn tirrigwarda din l-ewwel minn dawn id-direttivi, peress li l-liġi applikabbli fil-mument tal-ksur allegat kienet id-Direttiva 1999/44. Min-naħa tal-Kummissjoni, hija tipproponi riformulazzjoni ta’ din id-domanda li tħalli barra d-Direttiva 2019/771, inapplikabbli ratione temporis. Għandu jiġi kkonstatat li din il-kawża turi, ċertament, proċess ta’ sensiela leġiżlattiva li tobbliga lill-qorti tagħmel xogħol arkeoloġiku leġiżlattiv li għandu jippermettilha ssolvi l-problema tas-suċċessjoni tal-liġijiet.
14.
Fl-ewwel lok, għandu jiġi rrilevat li fid-data tax-xiri online tal-merkanzija kkonċernata, kienu fis-seħħ id-Direttivi 1999/44 u 2011/83, peress li l-ewwel liġi kienet imħassra mid-Direttiva 2019/771 b’effett biss mill‑1 ta’ Jannar 2022. Id-Direttiva 1999/44, dwar il-kuntratt ta’ bejgħ ta’ oġġetti tal-konsum (
5
), kellha prinċipalment bħala għan li timponi fuq il-bejjiegħ obbligu li jikkonsenja lill-konsumatur oġġett konformi mal-kuntratt ta’ bejgħ u li jkun responsabbli għal kull nuqqas ta’ konformità waqt il-konsenija ta’ dan l-oġġett. Elementi kuntrattwali, bħall-kriterji ta’ konformità, ir-rimedji għal nuqqas ta’ konformità mal-kuntratt u l-modalitajiet prinċipali tal-eżerċizzju tagħhom kienu s-suġġett ta’ armonizzazzjoni minima.
15.
Waqt li tieħu nota tal-prattika kurrenti tal-bejjiegħa jew tal-produtturi fir-rigward tal-għoti ta’ garanzija fuq l-oġġetti kontra kull difett li jsir apparenti f’ċertu perijodu, id-Direttiva 1999/44 kienet tinkludi wkoll dispożizzjonijiet iddedikati għal dan il-kunċett ta’ “garanzija”, iddefinit fl-Artikolu 1(2)(e) bħala “kull impriża minn bejjiegħ jew produttur lill-konsumatur, mogħtija mingħajr ebda ħlas żejjed, li tirrimborsa l-prezz imħallas jew biex tibdel, issewwi jew tieħu ħsieb oġġetti tal-konsum f’kull mod jekk ma jkunux konformi ma’ l-ispeċifikazzjonijiet li hemm fl-istqarrija tal-garanzija jew fir-riklamar rilevanti”. Min-naħa tiegħu, l-Artikolu 6 tad-Direttiva 1999/44 kien jiddetermina s-sistema legali ta’ din il-garanzija, li kienet tiżdied mad-drittijiet legali tal-konsumatur fir-rigward tal-konformità tal-oġġett mal-kuntratt ta’ bejgħ, billi jimponi l-komunikazzjoni ta’ ċerta informazzjoni sabiex jiġi żgurat li l-konsumatur ma jkunx imqarraq (
6
).
16.
Id-Direttiva 1999/44 ġiet emendata bid-Direttiva 2011/83 (
7
), li d-dispożizzjonijiet tagħha japplikaw għall-kuntratti konklużi wara t‑13 ta’ Ġunju 2014 (
8
), li armonizzat regoli relatati mal-informazzjoni li għandha tiġi pprovduta b’mod partikolari għall-kuntratti mill-bogħod u l-kuntratti konklużi lil hinn mill-post tan-negozju. Il-kuntratt mill-bogħod huwa ddefinit, skont il-punt 7 tal-Artikolu 2 tad-Direttiva 2011/83, bħala “kwalunkwe kuntratt konkluż bejn il-kummerċjant u il-konsumatur fil-qafas ta’ skema ta’ bejgħ mill-bogħod organizzat jew skema ta’ forniment ta’ servizzi, mingħajr il-preżenza simultanja u fiżika tal-kummerċjant u l-konsumatur, bl-użu esklużiv ta’ mezz wieħed jew iktar tal-komunikazzjoni mill-bogħod, sal-konklużjoni tal-kuntratt, inkluża l-konklużjoni tal-kuntratt stess”. F’dan il-każ, ix-xiri ta’ oġġetti tal-ilbies sar mingħand l-impriża Outdoor‑Works preżenti fil-pjattaforma ta’ kummerċ online Amazon Marketplace, li għandu l-karatteristiċi ta’ kuntratt ta’ bejgħ mill-bogħod (
9
).
17.
L-armonizzazzjoni fil-qasam tal-informazzjoni prekuntrattwali hekk implimentata tirrigwarda wkoll il-“garanzija kummerċjali”, iddefinita mill-ġdid fil-punt 14 tal-Artikolu 2 tad-Direttiva 2011/83 bħala “kwalunkwe impenn mill-kummerċjant jew minn produttur (il-‘garanti’) lill-konsumatur, flimkien mal-obbligi tal-liġi dwar il-garanzija ta’ konformità, ta’ rimbors tal-prezz imħallas jew ta’ sostituzzjoni, tiswija jew manutenzjoni ta’ oġġetti fi kwalunkwe mod jekk ma jissodisfawx l-ispeċifikazzjonijiet jew kwalunkwe rekwiżit ieħor mhux relatat mal-konformità, stipulati fid-dikjarazzjoni tal-garanzija jew fir-riklamar relevanti disponibbli fil-mument tal-konklużjoni tal-kuntratt, jew qablu”.
18.
Fil-fehma tiegħi, id-Direttiva 2011/83 ma tistax tiġi kkunsidrata bħala lex specialis meta mqabbla mad-Direttiva 1999/44, fl-assenza ta’ relazzjoni bejn dawn il-liġijiet ta’ dispożizzjonijiet partikolari li jidderogaw minn regoli ġenerali fil-qasam tal-kuntratti ta’ bejgħ ta’ oġġetti ta’ konsum. Madankollu, id-definizzjoni ġdida tal-garanzija kummerċjali għandha, tiġi sostnuta biss għall-finijiet tat-tweġiba li tingħata lill-mistoqsija tal-qorti tar-rinviju b’konformità mal-prinċipju tas-suċċessjoni ta’ regoli ġuridiċi, lex posterior derogat legi priori, li huwa l-bażi tas-supremazija tad-Direttiva 2011/83 fuq id-Direttiva 1999/44 fir-rigward tal-garanzija kummerċjali fil-kuntratti ta’ bejgħ mill-bogħod.
19.
Minbarra l-ordni kronoloġiku ta’ dawn l-atti tad-dritt sekondarju, jimmilitaw ukoll favur it-teżi tat-teħid inkunsiderazzjoni tad-Direttiva 2011/83 biss, in-natura kompleta tal-armonizzazzjoni fir-rigward tal-informazzjoni prekuntrattwali tal-konsumaturi implimentata minnha (
10
) u l-fatt li l-punt 14 tal-Artikolu 2 tad-Direttiva 2011/83 li jiddefinixxi l-garanzija kummerċjali ma jistax jiġi sseparat mill-Artikolu 6 tagħha dwar l-obbligi ta’ informazzjoni tal-konsumaturi (
11
). F’dan ir-rigward, nosserva li l-leġiżlatur tal‑2011 daħħal, fid-definizzjoni tal-garanzija kummerċjali, in-natura awtonoma ta’ din tal-aħħar meta mqabbla mal-garanzija legali preċedentement kontenuta fl-Artikolu 6(2) tad-Direttiva 1999/44, ippreċiża l-portata tal-ewwel garanzija billi ddistingwa għan doppju possibbli u impona obbligu ta’ informazzjoni fir-rigward tal-garanzija legali ta’ konformità tal-oġġett u tal-eżistenza ta’ garanziji kummerċjali kif ukoll tal-“kundizzjonijiet [ta’ dawn il-garanziji]”, formulazzjoni ġenerika differenti minn dik użata fl-artikolu ċċitat iktar ’il fuq.
20.
Fit-tieni lok, għandu jitfakkar li d-Direttiva 1999/44 tħassret b’effett mill‑1 ta’ Jannar 2022 u ġiet issostitwita mid-Direttiva 2019/771, li tapplika għall-kuntratti konklużi sa mill‑1 ta’ Jannar 2022, skont l-ewwel sentenza tal-Artikolu 23 u l-Artikolu 24(2) tal-aħħar direttiva, waqt li jiġi osservat li t-T‑shirts kontenzjużi nxtraw f’Awwissu 2018. Il-qorti tar-rinviju ma titlobx l-interpretazzjoni mill-Qorti tal-Ġustizzja tal-punt 12 tal-Artikolu 2 tad-Direttiva 2019/771 u targumenta li t-talba għal ħruġ ta’ mandat ta’ inibizzjoni ta’ prattika kummerċjali inġusta bbażata fuq ir-riskju ta’ reċidiva, imressqa minn BB Sport, tista’ tintlaqa’ biss jekk l-aġir allegat ta’ LACD huwa kuntrarju għad-dritt tal-kompetizzjoni kemm fil-mument tal-fatti kif ukoll fid-data tad-deċiżjoni tal-istanza tal-appell ta’ “Reviżjoni”.
21.
Għandu jiġi kkonstatat li, f’kawża relatata ma’ proċeduri prinċipali identiċi, il-Qorti tal-Ġustizzja għażlet li tinterpreta r-regola tad-dritt tal-Unjoni applikabbli ratione temporis fl-istadju tad-deċiżjoni taħt appell, irrispettivament mill-konstatazzjoni li l-fatti li wasslu għall-kawża prinċipali kienu seħħew qabel l-adozzjoni ta’ din ir-regola.
22.
Minn naħa, il-Qorti tal-Ġustizzja fakkret il-ġurisprudenza tagħha li tgħid li sa mid-data ta’ meta direttiva tidħol fis-seħħ, il-qrati tal-Istati Membri għandhom sa fejn ikun possibbli jastjenu milli jinterpretaw id-dritt intern b’mod li jirriskja li jikkomprometti b’mod serju, wara li jkun skada t-terminu ta’ traspożizzjoni, it-twettiq tal-għan imfittex minn din id-direttiva. F’dan il-każ, tali obbligu ta’ astensjoni kien japplika, tal-inqas, fil-mument tal-adozzjoni tad-deċiżjoni tar-rinviju, jiġifieri fl‑10 ta’ Frar 2022, data li fiha mhux biss id-Direttiva 2019/771 kienet daħlet fis-seħħ, imma wkoll it-terminu ta’ traspożizzjoni tagħha, stabbilit għall‑1 ta’ Lulju 2021, kien skada. Min-naħa l-oħra, hija kkonstatat li, fi kwalunkwe każ, mid-deċiżjoni tar-rinviju kien jirriżulta, bħal f’dan il-każ, li r-riżultat tal-appell ta’ “Reviżjoni” kien jiddependi mill-kwistjoni jekk il-kawża għal ħruġ ta’ mandat ta’ inibizzjoni tistax issir abbażi tal-liġi applikabbli fil-mument meta tingħata, wara li tingħata s-sentenza preliminari, id-deċiżjoni li tiddeċiedi l-kawża prinċipali, sa fejn l-imsemmija kawża kienet tirrigwarda wkoll ksur futur. F’dawn iċ-ċirkustanzi, l-interpretazzjoni tad-Direttiva 2019/771 mitluba mill-qorti tar-rinviju għandha tiġi kkunsidrata li tista’ tkun utli għaliha sabiex tiddeċiedi l-kawża li għandha quddiemha (
12
).
23.
F’dan ir-rigward, nirrileva li skont il-premessa 11 tad-Direttiva 2019/771, din tal-aħħar tikkumplementa d-Direttiva 2011/83 billi tintroduċi regoli dwar il-konformità tal-oġġetti, ir-rimedji f’każ ta’ nuqqas ta’ konformità u l-modalitajiet tal-eżerċizzju tagħhom. Il-premessa 62 tad-Direttiva 2019/771 issemmi wkoll li, sabiex tiġi żgurata t-trasparenza, għandhom jiġu pprovduti ċerti rekwiżiti fir-rigward tal-garanziji kummerċjali, b’mod parallel mar-rekwiżiti fil-qasam ta’ informazzjoni prekuntrattwali dwar l-eżistenza u l-kundizzjonijiet tal-garanziji kummerċjali stabbiliti fid-Direttiva 2011/83. F’dan il-kuntest, il-punt 12 tal-Artikolu 2 tad-Direttiva 2019/771 jiddefinixxi l-garanzija kummerċjali bħala “kull impenn mill-bejjiegħ jew minn produttur (il-garanti) lill-konsumatur, flimkien mal-obbligu legali tal-bejjiegħ dwar il-garanzija ta’ konformità, ta’ rimborż tal-prezz imħallas jew ta’ sostituzzjoni, tiswija jew manutenzjoni ta’ oġġetti bi kwalunkwe mod jekk ma jissodisfawx l-ispeċifikazzjonijiet jew kull rekwiżit ieħor mhux relatat mal-konformità, stipulati fid-dikjarazzjoni tal-garanzija jew fir-reklamar relevanti disponibbli fil-mument tal-konklużjoni tal-kuntratt, jew qablu”.
24.
Mill-kunsiderazzjonijiet preċedenti kollha jiġi dedott li r-risposta tal-Qorti tal-Ġustizzja għandha tirrigwarda l-punt 14 tal-Artikolu 2 tad-Direttiva 2011/83 u l-punt 12 tal-Artikolu 2 tad-Direttiva 2019/771.
Fuq id‑domandi preliminari
25.
Permezz taż-żewġ domandi preliminari tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk il-punt 14 tal-Artikolu 2 tad-Direttiva 2011/83 u l-punt 12 tal-Artikolu 2 tad-Direttiva 2019/771 għandhomx jiġu interpretati fis-sens li l-kunċett ta’ “garanzija kummerċjali” hemm previst ikopri l-impenn ta’ produttur (
13
) li jieħu lura u jirrimborsa (
14
) merkanzija, b’mod indefinit, unikament minħabba n-nuqqas ta’ sodisfazzjoni tax-xerrej fir-rigward tagħha, u fl-affermattiv, il-kundizzjonijiet ta’ implimentazzjoni ta’ tali garanzija.
26.
Skont ġurisprudenza stabbilita tal-Qorti tal-Ġustizzja, sabiex tingħata interpretazzjoni ta’ dispożizzjoni tad-dritt tal-Unjoni, għandhom jittieħdu inkunsiderazzjoni mhux biss it-termini tagħha, iżda wkoll il-kuntest tagħha u l-għanijiet imfittxija mil-leġiżlazzjoni li tifforma parti minnha (
15
).
Fuq l‑interpretazzjoni litterali
27.
Mill-formulazzjoni tal-punt 14 tal-Artikolu 2 tad-Direttiva 2011/83, imfakkra fil-punt 17 ta’ dawn il-konklużjonijiet, jirriżulta li l-leġiżlatur tal-Unjoni ried manifestament jagħti lill-kunċett ta’ “garanzija kummerċjali” portata wiesgħa.
28.
Qabelxejn, dan japplika wkoll għall-użu tal-espressjoni li tinkludi “kwalunkwe impenn” intiż li jikkaratterizza l-aġir tal-kummerċjant indirizzat direttament jew indirettament għax-xerrejja potenzjali tal-prodotti mqiegħda għall-bejgħ. Imbagħad, il-formulazzjoni tad-dispożizzjoni fuq imsemmija turi li din il-garanzija għandha għan doppju, fis-sens li hija tista’ tapplika meta l-oġġett mixtri ma jikkorrispondix għall-“ispeċifikazzjonijiet” jew għal “kwalunkwe rekwiżit ieħor mhux relatat mal-konformità”, stipulat fid-dikjarazzjoni ta’ garanzija jew fir-reklamar rilevanti.
29.
Sabiex jinftiehem aħjar is-sens ta’ din l-alternattiva, għandu jsir riferiment għall-ġenesi tad-dispożizzjoni inkwistjoni. Il-proposta tad-Direttiva tal-Parlament Ewropew u tal-Kunsill dwar id-drittijiet tal-konsumaturi kienet tirreferi biss għall-“ispeċifikazzjonijiet” stipulati fid-dikjarazzjoni ta’ garanzija jew fir-reklamar rilevanti disponibbli. Dan it-terminu jirrinvija mingħajr dubju għall-kunċett oġġettiv ta’ “karatteristiċi” jew ta’ “kwalitajiet” tal-oġġett mibjugħ, determinanti għall-konformità mal-kuntratt, u jfakkar li l-garanzija kummerċjali, li tiżdied mal-garanzija legali ta’ konformità, tista’ tikkonsisti f’estensjoni ta’ din tal-aħħar.
30.
Matul il-proċess leġiżlattiv u wara emenda parlamentari, żdied it-tieni għan possibbli li l-formulazzjoni tiegħu titlaq b’mod espliċitu minn dik tal-ewwel u tiddefinixxi, għall-kuntrarju tiegħu, relazzjoni mal-oġġett mhux marbuta ma’ xi nuqqas ta’ konformità. L-espressjoni newtrali u ġenerika “kwalunkwe rekwiżit ieħor” tista’ tkopri b’mod sħiħ l-assenza ta’ sodisfazzjon tal-aspettattivi suġġettivi tal-konsumatur fir-rigward tal-prodott mixtri, irrispettivament minn kwalunkwe kunsiderazzjoni oġġettiva marbuta mal-karatteristiċi jew kwalitajiet tiegħu. L-eżami ta’ verżjonijiet lingwistiċi differenti tal-punt 14 tal-Artikolu 2 tad-Direttiva 2011/83, b’mod partikolari l-verżjonijiet fil-lingwa Ingliża, dik Taljana u Ġermaniża, juri l-użu ta’ terminoloġija, jiġifieri l-kliem “Anforderungen”, “requirements”, u “requisito”, li tikkorrispondi għall-kunċett ta’ “rekwiżiti”, li jidhirli li lanqas hija xierqa sabiex jiġi tradott il-kunċett ta’ garanzija kummerċjali li għandha bħala għan possibbli n-nuqqas ta’ sodisfazzjoni tal-konsumatur fir-rigward tal-oġġett mixtri.
31.
Issa, huwa interessanti li jiġi osservat li d-definizzjoni tal-kunċett ta’ “garanzija kummerċjali” kontenuta fil-punt 12 tal-Artikolu 2 tad-Direttiva 2019/771 hija fformulata, b’mod partikolari fil-verżjonijiet Franċiżi u Spanjoli, bi kliem kważi identiku għal dak tal-punt 14 tal-Artikolu 2 tad-Direttiva 2011/83, l-emenda rilevanti għad-dibattitu tagħna tirrigwarda preċiżament is-sostituzzjoni tal-espressjoni “d’autres éléments éventuels” (“kwalunkwe rekwiżit [aspett] ieħor”) għal dik ta’ “d’autres spécifications éventuelles” (“kull rekwiżit ieħor”) mhux relatat mal-konformità.
32.
Fl-aħħar nett għandu jiġi enfasizzat li dawn l-elementi jew rekwiżiti oħra huma espressament deskritti, fil-verżjonijiet imsemmija iktar ’il fuq, u bħala “éventuels” (“eventwali”) u għandhom ikunu stipulati fid-dikjarazzjoni ta’ garanzija jew fir-reklamar korrispondenti li l-kontenut tiegħu jaqa’ esklużivament fir-responsabblità tal-kummerċjant, li jikkorrispondi perfattament mal-implimentazzjoni minn dan tal-aħħar tal-libertà ta’ intrapriża tiegħu u tal-għażla sovrana tiegħu rigward in-natura u l-portata tal-garanzija kummerċjali marbuta mal-prodotti mibjugħa.
33.
Għalhekk, jidher li la l-formulazzjoni kemm tal-punt 14 tal-Artikolu 2 tad-Direttiva 2011/83 u lanqas dik tal-punt 12 tal-Artikolu 2 tad-Direttiva 2019/771 ma hijiex ta’ natura li teskludi l-possibbiltà li produttur joffri garanzija separata, mhux mill-prodott innifsu iżda mir-rekwiżiti relatati mal-konformità tiegħu mal-kuntratt ta’ bejgħ, taħt il-forma ta’ wegħda inkundizzjonata li jieħu lura u jirrimborsa jekk ix-xerrej ma jkunx sodisfatt minn dan il-prodott.
Fuq l‑interpretazzjoni teleoloġika
34.
Kif jirriżulta mill-Artikolu 1 tad-Direttiva 2011/83, moqri fid-dawl tal-premessi 4, 5 u 7 tal-istess direttiva, din id-direttiva hija intiża sabiex tiżgura livell għoli ta’ protezzjoni tal-konsumaturi billi tiggarantixxi l-informazzjoni tagħhom u s-sigurtà tagħhom fit-tranżazzjonijiet mal-kummerċjanti. Barra minn hekk, il-protezzjoni tal-konsumaturi fil-politiki tal-Unjoni hija stabbilita fl-Artikolu 169 TFUE kif ukoll fl-Artikolu 38 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) (
16
). Dan l-għan huwa wkoll dak tad-Direttiva 2019/771 kif jikkonfermaw il-premessi 2, 3, 5 u 10 kif ukoll l-Artikolu 1, bil-premessa 62 ta’ din id-direttiva tippreċiża li minkejja li l-Istati Membri huma liberi li jistabbilixxu regoli dwar aspetti oħra ta’ garanziji kummerċjali mhux koperti mill-imsemmija direttiva, dawn ir-regoli ma għandhomx iċaħħdu lill-konsumaturi mill-protezzjoni mogħtija lilhom minn din ir-regola f’dan il-qasam.
35.
Issa, il-fatt li jiġi kkunsidrat li l-impenn ta’ kummerċjant marbut biss mas-sodisfazzjon personali tal-konsumatur fir-rigward tal-oġġett mibjugħ jista’ jidħol fil-kamp ta’ applikazzjoni ratione materiae tad-Direttiva 2011/83 u f’dak tad-Direttiva 2019/771 fir-rigward tal-garanzija kummerċjali jikkontribwixxi, fil-kuntest tas-suq intern li dawn l-atti huma intiżi li jiżguraw il-funzjonament effettiv tiegħu, għal livell għoli ta’ protezzjoni tal-konsumatur.
36.
Minbarra estensjoni possibbli tal-garanzija legali ta’ konformità, il-konsumatur ser jibbenefika wkoll minn drittijiet addizzjonali b’saħħa vinkolanti fir-rigward tal-kummerċjant. Dan ir-rikonoxximent ser iwassal għall-implimentazzjoni ta’ obbligi ta’ informazzjoni li jirrigwardaw il-kuntratt mill-bogħod, informazzjoni pprovduta qabel il-konklużjoni ta’ kuntratt, dwar il-kundizzjonijiet kuntrattwali u l-konsegwenzi ta’ din il-konklużjoni, li għall-konsumatur hija ta’ importanza fundamentali (
17
). Fil-fatt, huwa abbażi ta’ din l-informazzjoni li dan tal-aħħar jiddeċiedi jixtieqx jintrabat kuntrattwalment ma’ kummerċjant. L-obbligu ta’ informazzjoni previst fl-Artikolu 6(1) u fl-Artikolu 8(1) u (4) tad-Direttiva 2011/83 jagħti lill-konsumatur il-possibbiltà li jirċievi f’forma adattata, qabel il-konklużjoni tal-kuntratt mill-bogħod, l-informazzjoni meħtieġa li tippermettilu jiddeċiedi jekk jikkonkludix il-kuntratt jew le, u b’hekk ikun issodisfatt l-għan leġittimu ta’ interess ġenerali tal-protezzjoni tal-konsumatur, skont l-Artikolu 169 TFUE, imfakkar fil-premessa 3 ta’ din id-direttiva, mingħajr madankollu ma jiġi affettwat il-kontenut essenzjali tal-libertà ta’ espressjoni u ta’ informazzjoni, kif ukoll il-libertà ta’ intrapriża tal-imprenditur, kif sanċiti fl-Artikoli 11 u 16 tal-Karta (
18
).
37.
Mill-banda l-oħra, interpretazzjoni kuntrarja għal dik proposta tkun ta’ natura li tikkomprometti l-għan ta’ protezzjoni tal-konsumatur, waqt li jitfakkar li, f’dan il-qasam, għandhom jittieħdu inkunsiderazzjoni l-aspettattivi preżunti ta’ konsumatur medju, normalment informat u raġonevolment attent u avżat (
19
). Jidhirli li fil-preżenza ta’ prattika kummerċjali bbażata fuq slogan tat-tip “issodisfatt jew irrimborsat”, effettiv sabiex jiġbed l-attenzjoni tiegħu iżda insidjuż għax jagħti x’jifhem li huwa għandu dritt reali fil-konfront tal-kummerċjant, ikun probabbli li l-konsumatur medju, taħt l-influwenza ta’ din l-aħħar kunsiderazzjoni, jieħu d-deċiżjoni li jidħol għall-kuntratt. Kif tenfasizza l-Kummissjoni, li tqarraq il-konsumaturi dwar id-drittijiet tagħhom jista’ jikkostitwixxi, skont l-Artikolu 6()(g) tad-Direttiva 2005/29/KE (
20
), prattika kummerċjali inġusta, u għalhekk, ipprojbita.
38.
L-uniku mod sabiex tinġieb ċertezza legali fir-relazzjonijiet kuntrattwali bejn kummerċjanti u konsumaturi huwa li jiddaħħal, fil-kamp tal-garanzija kummerċjali, is-sodisfazzjon tal-aspettattivi suġġettivi ta’ dawn il-konsumaturi fir-rigward tal-oġġett mibjugħ. F’dan ir-rigward, għandu jiġi enfasizzat li l-premessa 7 tad-Direttiva 2011/83 u l-premessa 5 tad-Direttiva 2019/771 juru li dawn iż-żewġ regoli għandhom l-istess għan li jikkonsisti fit-tisħiħ taċ-ċertezza legali tal-kuntratti ta’ bejgħ bejn konsumaturi u kummerċjanti, li huwa tali wkoll li jsaħħaħ il-fiduċja ta’ dawn l-atturi. Il-premessa 62 tad-Direttiva 2019/771 tistabbilixxi preċiżament it-tħassib tat-titjib ta’ din iċ-ċertezza u li “jiġi evitat li l-konsumaturi jiġu żgwidati” fil-qasam tal-garanzija kummerċjali.
39.
Fir-rigward tal-libertà ta’ intrapriża invokata iktar ’il fuq, minkejja li l-Qorti tal-Ġustizzja ddeċidiet li, fl-interpretazzjoni tad-dispożizzjonijiet tad-Direttiva 2011/83, għandu jiġi żgurat, kif indikat fil-premessa 4 ta’ din id-direttiva, l-aħjar bilanċ bejn livell għoli ta’ protezzjoni tal-konsumaturi u l-kompetittività tal-impriżi, filwaqt li tiġi osservata l-libertà ta’ intrapriża tal-imprenditur kif stabbilita fl-Artikolu 16 tal-Karta, tali bilanċ ma huwiex rilevanti f’dan il-każ, peress li d-determinazzjoni tal-għan u tal-estensjoni tal-garanzija kummerċjali hija l-espressjoni nnifisha ta’ din il-libertà (
21
). Huwa l-bejjiegħ jew il-produttur li jiddefinixxi liberament il-kundizzjonijiet ta’ implimentazzjoni ta’ din il-garanzija u jipproponihom lill-konsumatur fil-kuntest tal-istrateġija kummerċjali tiegħu, billi jistenna, minn naħa, l-effettività tal-argument ta’ bejgħ jew reklamar tiegħu sabiex itejjeb il-kompetittività u l-attrazzjoni tal-offerta tiegħu meta mqabbla ma’ dik tal-kompetituri tiegħu u sussegwentement iżid il-volum ta’ tranżazzjonijiet, u min-naħa l-oħra, ir-ritorn ta’ numru żgħir ta’ merkanzija mibjugħa wara d-deċiżjoni tal-klijenti tagħhom li jbiddlu fehmithom dwar l-akkwist tagħhom.
40.
Barra minn hekk, għandu jiġi kkonstatat li l-impenn tal-kummerċjant “issodisfatt jew irrimborsat” jikkostitwixxi teknika promozzjonali antika u partikolarment estiża, filwaqt li r-regoli tal-Unjoni ipprovdew sempliċement qafas iktar preċiż għalih maż-żmien. Din il-garanzija stess hija ssorpassata bl-impenn “issodisfatt u rrimborsat” li jinvolvi li kummerċjant jipproponi oġġetti li huwa possibbli li jiġu rrimborsati totalment fuq sempliċi talba, mingħajr il-bżonn li wieħed ikun “mhux sodisfatt” mill-prodott.
41.
Infakkru li fil-politiki tal-Unjoni, l-għan li jiġi żgurat livell għoli ta’ protezzjoni tal-konsumaturi għandu bħala bażi l-fatt li dawn tal-aħħar jinsabu f’pożizzjoni ta’ inferjorità fil-konfront ta’ kummerċjanti, sa fejn għandhom jitqiesu bħala li huma inqas informati, ekonomikament iktar dgħajfa u b’inqas esperjenza legali mill-partijiet kontraenti tagħhom (
22
). Għalhekk, dawn tal-aħħar huma perfettament f’pożizzjoni li jifhmu l-kuntest leġiżlattiv tal-attività tagħhom indirizzata lill-konsumaturi u għalhekk li jqisu l-portata ta’ impenn kummerċjali, li jiżdied mal-garanzija legali ta’ konformità u jorbothom fl-intier tiegħu, li għalih il-leġiżlatur tal-Unjoni b’mod loġiku ma ppreveda ebda miżura ta’ protezzjoni favur tagħhom.
42.
F’dan ir-rigward, nikkunsidra li l-għan intiż li jiġu evitati inkonvenjenzi sproporzjonati lill-kummerċjant relatati ma’ ċerti sitwazzjonijiet, sostnut mil-leġiżlatur (
23
) u implimentat mill-Qorti tal-Ġustizzja fil-ġurisprudenza tagħha (
24
), huwa mingħajr bażi f’sitwazzjoni fejn il-parti interessata tiddefinixxi, liberament u b’għarfien sħiħ, l-impenn vinkolanti meħud fir-rigward tal-konsumatur, peress li tkun ipprevediet minn qabel l-effetti finanzjarji possibbli tiegħu. Nirrileva b’interess, li l-Qorti tal-Ġustizzja ddeċidiet li peress li l-kummerċjant jiġbed espressament l-attenzjoni tal-konsumatur għall-eżistenza ta’ garanzija kummerċjali tal-produttur b’mod li minn dan jagħmel argument ta’ bejgħ jew argument pubbliċitarju u, għaldaqstant, li jtejjeb il-kompetittività u l-attrazzjoni tal-offerta tiegħu meta mqabbla mal-offerti tal-kompetituri tiegħu, l-obbligu ta’ informazzjoni msemmi fl-Artikolu 6(1)(m) tad-Direttiva 2011/83 huwa intiż li japplika. Imbagħad, hija ppreċiżat li tali obbligu ta’ informazzjoni ma jistax jitqies li jikkostitwixxi piż sproporzjonat għall-kummerċjant, sa fejn dan tal-aħħar jiddeċiedi huwa stess, b’għarfien sħiħ tal-fatti, li jiġbed l-attenzjoni tal-konsumatur dwar dan is-suġġett u sa fejn huwa għandu l-intenzjoni li jikseb vantaġġ kompetittiv minn dan (
25
).
43.
F’dawn iċ-ċirkustanzi, jidhirli li l-interpretazzjoni li taċċetta li l-impenn ta’ kummerċjant marbut unikament mas-sodisfazzjon personali tal-konsumatur fir-rigward tal-oġġett mibjugħ jista’ jkun is-suġġett ta’ garanzija kummerċjali tikkorrispondi għall-għan tad-dritt tal-Unjoni li jiżgura bilanċ ġust bejn livell għoli ta’ protezzjoni tal-konsumaturi u l-kompetittività tal-intrapriżi.
Fuq l‑interpretazzjoni kuntestwali
44.
L-analiżi kuntestwali tikkonferma, fil-fehma tiegħi, l-interpretazzjoni proposta tal-garanzija kummerċjali. Fil-fatt, l-inklużjoni fil-kamp ta’ applikazzjoni ta’ din tal-aħħar offerta li tirrigwarda t-teħid lura u r-rimbors, b’mod indefinit, tal-merkanzija mibjugħa f’każ ta’ nuqqas ta’ sodisfazzjon tax-xerrej tidher bħala estensjoni tad-dritt ta’ rtirar irrikonoxxut favur il-konsumatur mid-Direttiva 2011/83.
45.
B’hekk, l-Artikolu 9 ta’ din id-direttiva jipprevedi li l-konsumatur jista’ jeżerċita tali dritt, f’terminu partikolari, mingħajr penaltajiet u mingħajr ma jagħti raġuni għad-deċiżjoni tiegħu. Fir-rigward tal-konsegwenzi legali tal-irtirar, l-Artikolu 13(1) tad-Direttiva 2011/83 jipprevedi li l-“kummerċjant għandu jagħti rimbors għall-pagamenti kollha li rċieva mingħand il-konsumatur, inklużm jekk ikun il-każ, l-ispejjeż tal-kunsinna”, il-konsumatur għandu jġarrab l-ispiża diretta tar-ritorn tal-oġġetti u, f’sitwazzjoni partikolari, parti mill-ispejjeż tal-kunsinna (
26
). Mill-premessa 37 ta’ din id-direttiva jirriżulta li d-dritt ta’ rtirar huwa intiż sabiex jipproteġi l-konsumatur f’sitwazzjoni ta’ bejgħ mill-bogħod, li fiha “ma jistax jara l-oġġetti qabel ma jikkonkludi l-kuntratt”. Għalhekk, id-dritt ta’ rtirar huwa meqjus li jikkumpensa l-iżvantaġġ li jirriżulta lill-konsumatur meta jikkonkludi kuntratt mill-bogħod, billi jagħtih perijodu ta’ riflessjoni adegwat li matulu jkun jista’ jeżamina u jipprova l-oġġett akkwistat (
27
).
46.
Il-possibbiltà għall-konsumatur, stabbilita fid-dikjarazzjoni ta’ garanzija jew fir-reklamar rilevanti disponibbli, li jibdel fehmtu u jirritorna l-oġġett mixtri online, b’mod indefinit u unikament minħabba nuqqas ta’ sodisfazzjon fir-rigward tal-prodott, jestendi biss b’mod estrem il-loġika tad-dritt ta’ rtirar fid-dimensjoni tiegħu taż-żmien.
47.
Fid-dawl tal-kunsiderazzjonijiet kollha preċedenti, nipproponi lill-Qorti tal-Ġustizzja tiddeċiedi li l-punt 14 tal-Artikolu 2 tad-Direttiva 2011/83 u l-punt 12 tal-Artikolu 2 tad-Direttiva 2019/771 għandhom jiġu interpretati fis-sens li l-kunċett ta’ garanzija kummerċjali hemm previst ikopri l-impenn ta’ produttur li jieħu lura u jirrimborsa merkanzija mixtrija fil-kuntest ta’ kuntratt ta’ bejgħ mill-bogħod, b’mod indefinit, unikament minħabba n-nuqqas ta’ sodisfazzjon tax-xerrej fir-rigward tiegħu.
48.
Jidhirli li din is-soluzzjoni tiddetta dik li tirrigwarda l-kundizzjonijiet ta’ implimentazzjoni ta’ tali garanzija. F’dan ir-rigward, il-qorti tar-rinviju tistaqsi, jekk in-nuqqas ta’ sodisfazzjon tal-konsumatur għandux jiġi stabbilit abbażi ta’ ċirkustanzi oġġettivi. Din il-mistoqsija tista’ tingħata biss tweġiba negattiva, peress li l-assenza ta’ sodisfazzjon tal-aspettattivi suġġettivi tal-konsumatur fir-rigward tal-prodott mixtri ma tistax, min-natura tagħha, tkun is-suġġett ta’ verifika oġġettiva, il-qorti ma hijiex f’pożizzjoni li tanalizza l-ħsibijiet intimi tal-parti interessata. Sempliċi dikjarazzjoni f’dan is-sens tal-konsumatur, li takkumpanja r-ritorn tal-merkanzija, tkun suffiċjenti.
Konklużjoni
49.
Fid-dawl tal-kunsiderazzjonijiet preċedenti, nipproponi lill-Qorti tal-Ġustizzja tirrispondi lill-Bundesgerichtshof (il-Qorti Federali tal-Ġustizzja, il-Ġermanja) kif ġej:
Il-punt 14 tal-Artikolu 2 tad-Direttiva 2011/83/UE tal-Parlament Ewropew u tal-Kunsill tal‑25 ta’ Ottubru 2011 dwar drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill, u l-punt 12 tal-Artikolu 2 tad-Direttiva (UE) 2019/771 tal-Parlament Ewropew u tal-Kunsill tal‑20 ta’ Mejju 2019 dwar ċerti aspetti li jikkonċernaw kuntratti għall-bejgħ ta’ oġġetti, li temenda r-Regolament (UE) 2017/2394 u d-Direttiva 2009/22/KE, u li tħassar id-Direttiva 1999/44/KE,
għandhom jiġu interpretati fis-sens li:
il-kunċett ta’ “garanzija kummerċjali” hemm previst ikopri l-impenn ta’ produttur li jieħu lura u jirrimborsa merkanzija mixtrija fil-kuntest ta’ kuntratt ta’ bejgħ mill-bogħod, b’mod indefinit, unikament minħabba nuqqas ta’ sodisfazzjon iddikjarat tal-konsumatur fir-rigward tagħha.
(
1
)	Lingwa oriġinali: il-Franċiż
(
2
)	Direttiva 2011/83/UE tal-Parlament Ewropew u tal-Kunsill tal‑25 ta’ Ottubru 2011 dwar drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill (ĠU 2011, L 304, p. 64).
(
3
)	Direttiva (UE) 2019/771 tal-Parlament Ewropew u tal-Kunsill tal‑20 ta’ Mejju 2019 dwar ċerti aspetti li jikkonċernaw kuntratti għall-bejgħ ta’ oġġetti, li temenda r-Regolament (UE) 2017/2394 u d-Direttiva 2009/22/KE, u li tħassar id-Direttiva 1999/44/KE (ĠU 2019, L 136, p. 28, rettifika fil-ĠU 2019, L 305, p. 61 u fil-ĠU 2020, L 86, p. 18).
(
4
)	Direttiva tal-Parlament Ewropew u tal-Kunsill tal‑25 ta’ Mejju 1999 dwar ċerti aspetti tal-bejgħ ta’ oġġetti tal-konsum u garanziji assoċjati magħhom (ĠU Edizzjoni Speċjali bil-Malti, Kapitolu 15, Vol. 4, p. 223).
(
5
)	Id-Direttiva 1999/44 kienet tapplika għall-kuntratti ta’ bejgħ kollha ta’ oġġetti tal-konsum, inkluż il-kuntratti ta’ bejgħ mill-bogħod kif turi b’mod ċar l-aħħar parti tal-premessa 4 ta’ din id-direttiva.
(
6
)	Ara l-premessa 21 tad-Direttiva 1999/44.
(
7
)	Fil-proposta tat‑8 ta’ Ottubru 2008 li wasslet għall-adozzjoni tad-Direttiva 2011/83/UE tal-Parlament Ewropew u tal-Kunsill dwar drittijiet tal-konsumatur [COM (2008) 614 final], il-Kummissjoni kienet ipproponiet is-sostituzzjoni ta’ erba’ direttivi, fosthom id-Direttiva 1999/44, bi “strument wieħed orizzontali” ibbażat fuq armonizzazzjoni sħiħa fil-qasam tal-protezzjoni tal-konsumaturi. Dan l-approċċ ġie miċħud mill-Kunsill. Finalment, mill-premessa 63 u mill-Artikolu 33 tad-Direttiva 2011/83 jirriżulta li l-unika emenda tad-Direttiva 1999/44 kienet li ddaħħal fiha Artikolu 8a li jobbliga lill-Istati Membri jinformaw lill-Kummissjoni bl-adozzjoni ta’ dispożizzjonijiet nazzjonali iktar stretti fil-qasam tal-protezzjoni tal-konsumaturi f’ċerti oqsma.
(
8
)	Ara l-Artikoli 28 u 33 tad-Direttiva 2011/83.
(
9
)	Huwa stabbilit li l-akkwist tal-prodotti kkonċernati sar online mingħand l-impriża Outdoor-Works minn klijent “misterjuż”, imqabbad minn BB Sport. Issa, skont il-ġurisprudenza tal-Qorti tal-Ġustizzja, jikkostitwixxi “kummerċjant”, fis-sens tal-punt 2 tal-Artikolu 2 tad-Direttiva 2011/83, mhux biss il-persuna fiżika jew ġuridika li taġixxi għall-iskopijiet relatati mal-kummerċ, man-negozju, mas-sengħa jew mal-professjoni proprja tagħha fil-kuntratti koperti minn din id-direttiva, iżda wkoll il-persuna fiżika jew ġuridika li taġixxi bħala intermedjarju, f’isem jew għall-interessi ta’ dan il-kummerċjant, sa fejn dan l-intermedjarju u n-negozjant prinċipali jistgħu t-tnejn jiġu kklassifikati bħala “kummerċjanti” fis-sens ta’ din id-dispożizzjoni, mingħajr ma jkun meħtieġ għal dan il-għan li tiġi kkaratterizzata l-eżistenza ta’ provvista doppja ta’ servizzi (sentenza tal‑24 ta’ Frar 2022, Tiketa (C‑536/20, EU:C:2022:112, punt 36)). Madankollu, nirrileva li l-proċedura prinċipali għandha bħala suġġett kawża għall-ħruġ ta’ mandat ta’ inibizzjoni ta’ prattika kummerċjali inġusta attribwita lil LACD u li, għall-finijiet tas-soluzzjoni tat-tilwima, il-qorti tar-rinviju, li għandha tevalwa, fid-dawl tal-partikolaritajiet ta’ kull kawża, kemm il-bżonn ta’ deċiżjoni preliminari sabiex tkun f’pożizzjoni li tagħti s-sentenza tagħha kif ukoll ir-rilevanza tad-domandi li hija tagħmel lill-Qorti tal-Ġustizzja, tistaqsi lil din tal-aħħar dwar x’jista’ jikkostitwixxi, dwar l-impenn ta’ produttur, garanzija kummerċjali fis-sens tad-Direttiva 2011/83. Fid-dawl tal-preżunzjoni ta’ rilevanza marbuta mad-domandi magħmula preliminarjament mill-qrati nazzjonali u sa fejn ma jidhirx b’mod manifest li l-interpretazzjoni mitluba tad-dispożizzjonijiet tad-dritt tal-Unjoni msemmija f’dawn id-domandi ma għandha ebda relazzjoni mar-realtà jew mas-suġġett tal-kawża prinċipali, il-mistoqsijiet tal-qorti tar-rinviju għandhom jingħataw tweġiba.
(
10
)	Ara l-premessi 5 u 7 tad-Direttiva 2011/83 u 6 tad-Direttiva 2019/771, il-premessa 6 tad-Direttiva 2019/77 kif ukoll is-sentenza tat‑13 ta’ Settembru 2018, Starman (C‑332/17, EU:C:2018:721, punt 27).
(
11
)	Minkejja li fis-sentenza tal‑5 ta’ Mejju 2022, Victorinox (C‑179/21, EU:C:2022:353), il-Qorti tal-Ġustizzja wettqet qari konġunt tal-Artikolu 6(1)(m) tad-Direttiva 2011/83 u tat-tieni inċiż tal-Artikolu 6(2) tad-Direttiva 1999/44, dan kien bi tweġiba għal mistoqsija speċifika tal-qorti tar-rinviju li tirrigwarda, mhux il-klassifikazzjoni ta’ dikjarazzjoni ta’ produttur bħala “garanzija kummerċjali”, iżda l-eventwali identità tal-informazzjoni li għandha tiġi pprovduta lill-konsumatur, b’konformità mal-ewwel dispożizzjoni, fir-rigward tal-kundizzjonijiet dwar din il-garanzija meta mqabbla ma’ dawk imsemmija mit-tieni dispożizzjoni. Fi kwalunkwe każ, l-applikazzjoni tal-prinċipju lex posterior derogat legi priori u l-ġabra armonizzata indiviżibbli kkostitwita mill-punt 14 tal-Artikolu 2 u mill-Artikolu 6(1) tad-Direttiva 2011/83 jirrendu, fil-fehma tiegħi, nieqsa minn skop interpretazzjoni konġunta mad-dispożizzjonijiet rilevanti tad-Direttiva 1999/44.
(
12
)	Ara f’dan is-sens, is-sentenza tal‑14 ta’ Jannar 2010, Plus Warenhandelsgesellschaft (C‑304/08, EU:C:2010:12, punti 29 sa 32).
(
13
)	L-ewwel domanda preliminari tirreferi għall-kunċett ta’ “garanti” li jkopri dak, fil-fehma tiegħi iktar suġġestiv, ta’ “produttur” korrispondenti għas-sitwazzjoni ta’ LACD. Għall-finijiet ta’ qari aħjar ta’ dawn il-konklużjonijiet, deherli preferibbli li nuża din l-aħħar espressjoni kif ukoll dik ta’ “kummerċjant”, b’kuntrarju għall-kunċett ta’ konsumatur. Barra minn hekk, fis-sentenza tal‑5 ta’ Mejju 2022, Victorinox (C‑179/21, EU:C:2022:353, punti 35 u 36), il-Qorti tal-Ġustizzja ppreċiżat li meta l-produttur ibigħ lill-konsumatur, direttament jew permezz tal-intervent ta’ persuna oħra li taġixxi għalih jew f’ismu, l-oġġett li jipproduċi, għandu jiġi kkunsidrat bħala “kummerċjant” fis-sens tal-punt 2 tal-Artikolu 2 tad-Direttiva 2011/83. Għalhekk, il-garanzija kummerċjali li huwa jipproponi tista’ tikkorrispondi biss għall-“impenn mill-kummerċjant” fis-sens tal-punt 14 tal-Artikolu 2 ta’ din id-direttiva, u mhux għall-impenn “ta’ produttur” fis-sens ta’ din id-dispożizzjoni. Din tal-aħħar tirreferi għal sitwazzjoni li fiha l-persuna tal-kummerċjant ma tiġix konfuża ma’ dik tal-produttur.
(
14
)	Id-dikjarazzjoni ta’ LACD, kif irrapportata fit-talba għal deċiżjoni preliminari, issemmi biss li oġġett mixtri jista’ jittieħed lura, mingħajr ma jissemma espressament ir-rimbors tiegħu, li minn tal-inqas jidher li huwa singulari u kontradittorju meta mqabbel man-natura tal-garanzija kummerċjali, li tingħata fid-dawl “ta’ rimbors tal-prezz imħallas jew ta’ sostituzzjoni, tiswija jew manutenzjoni ta’ oġġetti”. Madankollu, l-eżami tal-osservazzjonijiet ta’ LACD ineħħi kull ambigwità, fis-sens li fihom hemm indikat li ma hemm “ebda dubju li l-klijent jista’ jirritorna t-T-shirt f’kull waqt, jew lin-negozjant jew lil LACD, u li jekk irritornah, ista’ jiġi rrimborsat il-prezz imħallas”.
(
15
)	Sentenza tal‑14 ta’ Lulju 2016, Verband Sozialer Wettbewerb (C‑19/15, EU:C:2016:563, punt 23).
(
16
)	Sentenza tas‑7 ta’ April 2022, Fuhrmann-2 (C‑249/21, EU:C:2022:269, punt 21).
(
17
)	Sentenza tat‑13 ta’ Settembru 2018, Wind Tre u Vodafone Italia (C‑54/17 u C‑55/17, EU:C:2018:710, punt 46).
(
18
)	Sentenza tat‑23 ta’ Jannar 2019, Walbusch Walter Busch (C‑430/17, EU:C:2019:47, punti 36 u 42).
(
19
)	Sentenza tal‑21 ta’ Jannar 2016, Viniverla (C‑75/15, EU:C:2016:35, punt 25).
(
20
)	Direttiva 2005/29/KE tal-Parlament Ewropew u tal-Kunsill tal‑11 ta’ Mejju 2005 dwar prattiċi kummerċjali żleali fin-negozju mal-konsumatur fis-suq intern u li temenda d-Direttiva tal-Kunsill 84/450/KEE, id-Direttivi 97/7/KE, 98/27/KE u 2002/65/KE tal-Parlament Ewropew u tal-Kunsill, u r-Regolament (KE) Nru 2006/2004 tal-Parlament Ewropew u tal-Kunsill (Direttiva dwar Prattiċi Kummerċjali Żleali) (ĠU 2005, L 149, p. 22, rettifika fil-ĠU 2006, L 114, p. 86).
(
21
)	Ara f’dan is-sens, is-sentenza tas‑7 ta’ April 2022, Fuhrmann‑2 (C‑249/21, EU:C:2022:269, punt 31).
(
22
)	Sentenza tal‑14 ta’ Mejju 2020, NK (Proġett ta’ dar individwali) (C‑208/19, EU:C:2020:382, punt 39).
(
23
)	Ara t-tieni subparagrafu tal-Artikolu 3(3) tad-Direttiva 1999/44 u l-Artikolu 13(2) u (3) tad-Direttiva 2019/771.
(
24
)	Ara b’mod partikolari, is-sentenzi tas‑16 ta’ Ġunju 2011, Gebr. Weber u Putz (C‑65/09 u C‑87/09, EU:C:2011:396, punti 58 u 73); tat‑23 ta’ Mejju 2019, Fülla (C‑52/18, EU:C:2019:447, punti 52 sa 54), u tat‑12 ta’ Marzu 2020, Verbraucherzentrale Berlin (C‑583/18, EU:C:2020:199, punti 31u 36).
(
25
)	Sentenza tal‑5 ta’ Mejju 2022, Victorinox (C‑179/21, EU:C:2022:353, punt 45 u 46).
(
26
)	Artikolu 9 tad-Direttiva 2011/83 li jirreferi għall-Artikolu 13(2) u l-Artikolu 14 tagħha.
(
27
)	Ara b’analoġija, is-sentenza tat‑3 ta’ Settembru 2009, Messner (C‑489/07, EU:C:2009:502, punt 20) li tirrigwarda d-Direttiva 97/7 tal-Parlament Ewropew u tal-Kunsill ta’ l‑20 ta’ Mejju 1997 dwar il-protezzjoni tal-konsumaturi in rigward ta’ kuntratti li jsiru mill-bogħod (ĠU Edizzjoni Speċjali bil-Malti, Kapitolu 15, Vol. 3, p. 319).